BASES DE SUBVENCIÓNS PARA A DINAMIZACIÓN LINGÜÍSTICA, DIRIXIDAS ÓS CONCELLOS E OUTRAS ENTIDADES LOCAIS DA PROVINCIA DE PONTEVEDRA, ANO 2016
ADMINISTRACIÓN LOCAL — Provincial — Deputación Provincial (Subvencións, 22/02/2016)

A Xunta de Goberno desta Deputación, na súa sesión ordinaria do 12 de febreiro de 2016, adoptou, entre outros, o seguinte acordo: No Estatuto de Autonomía de Galicia, en consonancia coa Constitución española, establécese, no seu artigo 5, que “A lingua propia de Galicia é o galego” e “os poderes públicos de Galicia garantirán o emprego do galego en todos os planos da vida pública, cultural e informativa, e disporán os medios necesarios para facilitar o seu coñecemento”. Na Lei 3/1983, de 15 de xuño, de normalización lingüística, concrétase, no seu artigo 2, que “Os poderes públicos de Galicia garantirán o uso normal do galego e do castelán, linguas oficiais da Comunidade Autónoma galega”. Tamén, no seu artigo 4.1, se establece que “O galego, como lingua propia de Galicia, é lingua oficial das institucións da comunidade autónoma, da súa Administración local e das entidades públicas dependentes da comunidade autónoma”. Na Lei 5/1997, de 22 de xullo, de Administración local de Galicia, disponse, no seu artigo 7.1, que “o galego, como lingua propia de Galicia, é tamén da súa Administración local”. A Deputación de Pontevedra pretende consolidar o uso do galego como principal lingua de traballo e comunicación nos concellos da provincia e cos seus administrados e administradas. A institución provincial constitúe unha importante vía de dinamización lingüística xa que realiza a súa actuación pública a través dos concellos da provincia e directamente coa cidadanía. A dinamización lingüística enténdese como o proceso de promoción da lingua galega, que se leva a cabo mediante accións ou actividades (sensibilización lingüística, formación, etc.), polo que a través desta convocatoria se pretende incrementar o uso da lingua galega en toda a sociedade e, neste caso, en particular na provincia de Pontevedra. A Deputación concederá axudas económicas, en réxime de concorrencia non competitiva, destinadas a: a. Creación ou mantemento dos servizos de normalización lingüística. b. Promoción e desenvolvemento de programas de dinamización da lingua galega en concellos ou entidades locais menores da provincia que non soliciten para o servizo de normalización lingüística. A concesión das subvencións estará suxeita á dispoñibilidade orzamentaria para o período comprendido entre o 1 de xaneiro e o 31 de decembro de 2016, convocándose con cargo á aplicación 16/330.3260.462.04 do Orzamento provincial para o ano 2016 por un importe total de 150.000,00 €. Poderán solicitar estas subvencións os concellos, as agrupacións de concellos ou as entidades locais menores da provincia de Pontevedra, ata un máximo de 50.000 habitantes, que conten cun servizo de normalización lingüística, que pretendan crealo ou que, carecendo del, realicen programas de dinamización da lingua galega. Os concellos e entidades interesadas poderán presentar unha única solicitude ao abeiro desta convocatoria. No caso das agrupacións de concellos, as entidades que se agrupan non poderán presentar solicitudes individualmente. Por cada solicitude que realicen deberán presentar os expedientes completos. As solicitudes formalizaranse nos modelos normalizados que se facilitarán no Rexistro xeral da Deputación, no da súa sede de Vigo, no Servizo de Cultura e Lingua ou na páxina web www.depo.es, achegando ademais a seguinte documentación: a) Declaración do tipo de solicitude que especifique: b) Memoria explicativa do servizo de normalización lingüística na que se indique o persoal que o desenvolve así como o seu perfil técnico (titulación) ou, no seu caso, os programas de dinamización da lingua, asinada polo solicitante. c) Orzamento de gastos, total e desagregado (incluíndo as cantidades, os prezos unitarios e o IVE detallado) previsto para a realización das accións para as que se solicita a axuda, asinado polo solicitante. d) Declaración na que conste se se solicitaron outras subvencións, axudas, ingresos ou recursos que financien a actividade obxecto de subvención. e) Certificación orixinal dos datos bancarios ou copia cotexada co nome da entidade peticionaria. f) As agrupacións de concellos que se constitúan para a creación ou mantemento en común deste servizo presentarán: Se a solicitude non reúne os datos esixidos na convocatoria ou calquera dos previstos no artigo 70 da Lei 30/92, de 26 de novembro, de réxime xurídico das administracións públicas e do procedemento administrativo común (LRXAP/PAC), requiriráselle ao interesado, de conformidade co establecido no artigo 71 da citada lei, para que nun prazo de 10 días hábiles emende as faltas ou presente os documentos preceptivos, indicándolle que, no caso de non o facer, terase por desistido da súa solicitude, arquivándose sen máis trámites. Estas bases reguladoras publicaranse no Boletín Oficial da Provincia de Pontevedra (BOPPO) e con posterioridade remitiráselle a convocatoria á Base de Datos Nacional de Subvencións (BDNS), que será a que lle dea traslado ao BOPPO do seu extracto, sen prexuízo da súa inserción na páxina www.depo.es e no taboleiro de anuncios. O prazo para a presentación de solicitudes empezará a partir do día seguinte ao da publicación do extracto da convocatoria no BOPPO e rematará o 15 de abril de 2016. Entregaranse no Rexistro xeral da institución provincial: A presentación da solicitude implicará que se autoriza á Deputación para o tratamento automatizado de todos os datos contidos nela. As solicitudes presentadas fóra do prazo anteriormente establecido non serán admitidas nesta convocatoria. As axudas económicas obxecto desta convocatoria destinaranse a financiar as retribucións do persoal técnico dos servizos de normalización lingüística municipais ou a realización de programas de dinamización da lingua galega. No caso dos servizos de normalización, os concellos ou, no seu caso, o concello representante dunha agrupación de concellos, serán os encargados de pagar directamente as súas nóminas e a Seguridade Social. A Deputación achegará a cada concello, agrupación de concellos ou entidade local menor solicitante un 75 % do orzamento de gastos do servizo de normalización lingüística, ata un máximo de oito mil (8.000) euros. No caso das axudas para a promoción e dinamización do galego a institución provincial achegará un 75 % do orzamento de gastos ata un máximo de seis mil (6.000) euros. En ambos os casos o organismo provincial contribuirá con estas porcentaxes e cantidades máximas, suxeitas, en todo caso, á dispoñibilidade orzamentaria. A concesión destas subvencións é compatible con outras que se reciban para o mesmo fin, tendo en conta que o conxunto de todas elas en ningún caso poderá superar o 100 % do custo da actividade ou investimento que desenvolva o beneficiario. As propostas de concesión de subvencións someteranse á aprobación do órgano competente. A resolución do procedemento notificaráselles aos interesados conforme ao previsto no artigo 58 da LRXAP/PAC. Os beneficiarios da subvención, logo de concedida esta, quedarán obrigados a destinar os fondos percibidos ao obxecto concreto para o cal se concederon, de acordo co proxecto achegado na solicitude. Unha vez notificada a aprobación das subvencións concedidas e realizada a actividade os beneficiarios deberán xustificalas antes do 15 de febreiro de 2017. Para cobrar a subvención as entidades deberán presentar a seguinte documentación: a) As subvencións concedidas para a creación ou mantemento do servizo de normalización lingüística: b) As subvencións concedidas para a promoción e desenvolvemento de programas de dinamización da lingua galega en concellos, agrupacións de concellos ou entidades locais menores da provincia, que non soliciten para o servizo de normalización lingüística: Para pagar a subvención terase en conta o seguinte: O pagamento efectuarase por transferencia á conta bancaria indicada polo perceptor. Logo de vencido o prazo de xustificación sinalado na base sétima sen que a entidade beneficiaria presentase a documentación xustificativa, o Servizo de Cultura e Lingua requiriralle para que a presente no prazo improrrogable de quince días. A falta de presentación da documentación neste prazo suporá a perda da subvención e demais responsabilidades previstas na Lei 38/2003, de 17 de novembro, xeral de subvencións (LXS). As subvencións concedidas deberán ser devoltas ou reintegradas nos seguintes casos: a. Por obtelas falseando as condicións requiridas b. Por non aplicalas aos fins para os que foron concedidas c. Por incumprir o beneficiario as obrigas asumidas e as condicións fixadas nestas bases De acordo co establecido na base 16.2 das de execución do Orzamento para o ano 2016 e cumprindo o establecido no artigo 18 da LXS o órgano competente para a aprobación destas bases é a Xunta de Goberno. Contra estas bases e as resolucións administrativas que se adopten na súa execución poderá interpoñerse un recurso potestativo de reposición ante o órgano que a ditou no prazo dun mes, entendéndose como desestimado se transcorre este período de tempo sen contestar; neste caso poderá interpoñerse un recurso contencioso-administrativo ante o Xulgado do Contencioso-Administrativo, como se prevé no artigo 8 da Lei 29/1998, de 13 de xullo, da xurisdición contencioso-administrativa, no prazo de dous meses. Igualmente, contra esta resolución tamén poderá interpoñerse directamente o recurso contencioso-administrativo no prazo indicado. En todos os casos os prazos contaranse a partir do día seguinte ao da recepción da correspondente notificación ou da data na que o recurso de reposición se entenda como desestimado.